次韻劉元煇喜予還家携酒見訪三首  其二
作者：方回
朝代：宋

paragraphs: 我其方玄英，君可劉賓客。
年皆七旬近，相對詩眼碧。
向來每過從，劇談動至夕。
久別坐何事，蓬蒿翳荒宅。
歸舟落孤帆，曾未踰信昔。
空庭遲汛除，野徑缺鋤闢。
便能致果饌，共此片時適。
萍氏寬征譏，章甫復力役。
尚可卜孟鄰，未至削孔跡。
飄芳漸紛紛，晴巘正歷歷。
此酒不快飲，憂抱何由釋。
但願長窮健，縱無馬可策。
徒步頃刻間，亦足奉良覿。